  Анжелика Тихонова корреспондент 2021-тӥ арын Удмуртиын «Кышкыттэм но ӟечлыко автомобиль сюресъёс» йӧскалык ӵектос улсын 10-лэсь трос эмъюртъёс, нылпи садъёс, школаос но мерлыко юртъёс доры нуись сюресъёсты тупатъялозы. Со сярысь элькун тӧролэн но кивалтэтлэн пресс-службазы ивортӥз. Элькун кивалтэтлэн тӧроез Ярослав Семёнов йӧскалык ӵектослэн огез валтӥсез ужпумез сюресъёс вылын кышкыттэмлыкез будэтон луэ шуыса пусйиз.  Машинаослы сюресъёс гинэ уг выльдӥсько, тротуаръёсты тупатъянлы но бадӟым саклык висъяське, соослэн умой но кышкыттэм луэмзылы. Тужгес ик школаос, нылпи садъёс но эмъюртъёс дорын. Сыӵе учыръёсы, тупатъям сяна, сюрес вамен выжон интыос лэсьтӥсько, кулэ луись пусъёс пуктӥсько но искусственной вырйылъёс вӧлдӥсько Ярослав Семёнов, Удмуртиысь кивалтэтлэн тӧроезТаяз арын Ижкарын мерлыко ужъюртъёс доры нуись ньыль сюресъёсты выльдозы. Восточной урамысь сюресэз тупатъяку 31 но 57 номеро школаос доры, ватсаса тодон-валан сётонъя тодосъя но техникая «Механик» центр доры, пиналъёслы «Металлист» спортъя огъет доры пыронъёсты лэсьтозы. Революционной урамын 97 номеро школалэн кыкетӥ корпусэз доры выль кожон кылдытозы. Совхозной урамын Клиникая но диагностикая элькун центр доры сюресэз выльдозы. Со сяна, Максим Горький нимо урамысь Горький нимо гужем сад но Драмая ӟуч театр дорысь сюресъёсты лэсьтозы. Сарапулын Карл Маркс, Азин но Мельников нимо урамъёсты выльдозы. Улосвыл но Дэри ёросысь сюресъёс пӧлысь – быдэн кык сюресъёсты. 2021-тӥ арын сюресъёсты тупатъян вакыт 1-тӥ куартолэзе кутскоз Тодэ вайытом, йӧскалык ӵектос улсын тупатъяно сюресъёс пӧлы Шаркан ёросысь сюрес люкетэз ватсазы.  Тегъёс: Авто Ижкар Удмуртия сюресъёс тупатъянужъёс  